Praktiliselt kõigile ravimitele resistentset ja ülinakkavat tuberkuloosivormi põdev patsient reisis sel kuul lennukiga Atlantast Euroopasse, abiellus seal ning pöördus Kanada kaudu kodumaale tagasi, enne kui tervishoiuametnikel õnnestus ta tabada ja isoleerida. Ametnike eest põgenenud meesterahvas põeb nõndanimetatud  ulatusliku ravimiresistentsusega tuberkuloosi (Extensive Drug Resistant TB - XDR-TB), mille vastu pole abi tavakasutuses olevatest esmastest ravimitest (rifampiin ja isoniasiid), ent ka mõnedest teisese valiku ravimitest ja vähemalt ühest olemasolevast kolmest uusima põlvkonna süstitavast tuberkuloosiravimist.  On teada mitmeid XDR-TB'st põhjustatud lokaalseid haiguspuhanguid ning kõige laialdasem neist leidis mõne aja eest aset Lõuna-Aafrika Vabariigis, kus ennekõike  HIV-positiivsed inimesed surid antud haigusvormi tõttu väga lühikese aja vältel pärast nakatumist.  Arenenud riikides jääb õigeaegselt alustatud ravi korral ellu umbes 50%-60% XDR-TB'i haigestunutest, ent HIV-positiivsete inimeste puhul on paranemise tõenäosus oluliselt madalam.  XDR-TB on maailmas  levinud tõenäoliselt juba alates 90ndate aastet esimesest poolest, ent ametlikult defineeriti see alles 2006. aastal.  Käesoleva aasta märtsikuus leiti Itaaliast esmakordselt ka selline tuberkuloosivorm, mis on resistentne kõigile kasutusel olevatele ravimitele.  Ravimitele tundetute tuberkuloosivormide tekke peamiseks põhjuseks on tõik, et patsiendid ei vaevu väga pikka ravikuuri lõpule viima, mistõttu nende organismis jäävad ellu kõige vastupidavamad haigustekitajad, kes seejärel paljunevad ja  levivad.  Ameerika Ühendriikide haiguskontrolli ja ennetuskeskuste (CDC) eksperdid otsivad praegu ja on juba suures osas ühendust saanud lennukis surmavat tuberkuloosivormi põdeva inimese vahetus läheduses reisinud inimestega ja antud lendude meeskonnaliikmetega.  Esialgu on asjatundjate kinnitusel veel vara öelda, kas mõni neist on ka ohtlikusse tõppe haigestunud.  Tervishoiupaanika tekitanud patsiendi kohta on CDC teatanud, et too teadis ka enne lennukisse  astumist, et põeb tuberkuloosi, ent see, et tegemist on XDR-TB'iga, selgus alles pärast ta esimese lennureisi algust.  Ka polevat mehel vaatamata ta kopsudes paljunevale surmavale haigustekitajale vähimaidki tuberkuloosisümptomeid ja ohtlik tõbi avastati pooljuhuslikult muul eesmärgil tehtud röntgenuuringute käigus.  Ajakirjanduse andmeil sõitis patsient USAst Euroopasse abiellumise eesmärgil ja veetis parasjagu Roomas mesinädalaid, kui CDC ametnikud temaga ühendust võtsid, käskisid end Itaalias  karantiini määrata ja ravima hakata ning keelasid tal lennukiga lennata.  Meesterahvas ignoreeris aga CDC korraldusi, jõudis vahetult enne tervishoiuametnike saabumist põgeneda ning Prahasse sõita ja naases läbi Montreali lennates kodumaale, kus ta end CDCle  üles andis.  Tuberkuloosipatsiendi suhtes kohandati riiklikku sundisoleerimist meditsiinilistel põhjustel, mida oli enne seda Ameerika Ühendriikides viimati kohandatud aastal 1963, mil CDC eraldas ühiskonnast ühe rõugeid põdeva inimese.    Vaata ka: